Groot maatskappy gestraf vir boelie van klein besigheid - Jy en die RegJy en die Reg
Tuis › Artikels › Groot maatskappy gestraf vir boelie van klein besigheid
In die Noord-Gautengse Hooggeregshof te Pretoria het die Eiser, Mnr. van Wyk, 'n eis ingestel vir bouwerk wat hy vir 'n groot maatskappy gedoen het. Op die dag van die verhoor in die Landdroshof het Van Wyk se prokureur van die saak onttrek en het hy homself verteenwoordig. Die landdros het bevind dat die werk deur mnr. van Wyk behoorlik gedoen was en ook dat hy 'n uitstekende getuie was. Die landdros het ook bevind dat sommige getuienis deur die Verweerder onaanvaarbaar en selfs vals was. Die landdros verwerp daarna al die verwere van die groot maatskappy en gee uitspraak ten gunste van mnr. van Wyk, tesame met rente en koste.
Die groot maatskappy teken appèl aan en by die Appèlhof verskyn mnr. van Wyk weereens namens homself. Op appèl is daar 'n aantal interessante regsaspekte wat oorweeg word. Die maatskappy beweer eerstens dat Van Wyk 'n bedrag van ongeveer R19 000.00 aanvaar het in volle en finale vereffening van al die werk wat hy gedoen het. Hulle toon ook 'n dokument wat duidelik aantoon dat hy R19 000.00 skriftelik aanvaar het ter vereffening. Van Wyk deel egter die hof mee dat hy hierdie dokument onder dwang onderteken het en dat hy onbehoorlik beïnvloed was deur die maatskappy. As hy normaalweg onder sy normale wilsbeskikking die dokument verkry het, sou hy beslis nie die dokument geteken het nie.
Die getuienis was onder andere dat Van Wyk en die verteenwoordigers van die maatskappy eendag bymekaargekom het om te praat oor die retensiebedrag van ongeveer R48 500.00 wat aan hom verskuldig was. Die maatskappy het opgedaag en die skikkingsdokument van R19 000.00 vir hom gegee. Daarna is dit duidelik aan hom gestel dat indien hy dit nie wil aanvaar nie, hulle niks aan hom gaan betaal nie. Dit sou dan ook beteken dat sy werknemers geen betaling gaan ontvang nie, nadat hulle reeds swaar kry en hy onder druk is om hulle te betaal.
Dit is hierdie boelie-taktiek van die groot maatskappy wat in die Appèlhof onder die vergrootglas geplaas is. Die hof was van mening dat Van Wyk nie gebonde was aan die skikkingsdokument nie en steeds geregtig was om voort te gaan met sy eise teen die maatskappy.
Die maatskappy se appèl misluk en mnr. van Wyk se eise word gehandhaaf. Hy kon nou die agterstallige geld vanaf die maatskappy ontvang, tesame met R100 000.00 vir skadevergoeding.